CELEX: E2020C0151
Language: lt
Date: 2020-12-11 00:00:00
Title: ELPA priežiūros institucijos deleguotasis sprendimas Nr. 151/20/COL 2020 m. gruodžio 11 d. kuriuo nustatoma 2021 m. kontrolės, kuri turi būti vykdoma EEE narėmis esančiose ELPA valstybėse ir kuri skirta tikrinti, kaip taikomi maisto ir veterinarijos srities EEE teisės aktai, programa (2021/336)

2021 2 25   
            
            
               LT
            
            
               Europos Sąjungos oficialusis leidinys
            
            
               L 66/66
            
         
      ELPA PRIEŽIŪROS INSTITUCIJOS DELEGUOTASIS SPRENDIMAS Nr. 151/20/COL
      2020 m. gruodžio 11 d.
      kuriuo nustatoma 2021 m. kontrolės, kuri turi būti vykdoma EEE narėmis esančiose ELPA valstybėse ir kuri skirta tikrinti, kaip taikomi maisto ir veterinarijos srities EEE teisės aktai, programa (2021/336)
      ELPA PRIEŽIŪROS INSTITUCIJA,
      atsižvelgdama į EEE susitarimo II priedo XII skyriaus 164 punkte ir I priedo II skyriaus 31q punkte ir I skyriaus 1.1 dalies 11b punkte nurodytą teisės aktą – 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), su pakeitimais, suderintą su EEE susitarimu to Susitarimo 1 protokolu ir jo I bei II priedų sektorinėmis adaptacijomis, ypač į jo 118 straipsnio 1 dalį,
      kadangi:
      atsakomybė už maisto ir veterinarijos srities EEE teisės aktų (2) vykdymo užtikrinimą tenka EEE valstybėms, kurių kompetentingos institucijos, organizuodamos oficialią kontrolę, stebi ir tikrina, kad būtų veiksmingai laikomasi susijusių EEE reikalavimų ir ar užtikrinamas jų vykdymas;
      remiantis Reglamento (ES) 2017/625 116 straipsniu, ELPA priežiūros institucijos (toliau – Institucija) ekspertai EEE narėmis esančiose ELPA valstybėse vykdo kontrolę, įskaitant auditą, kad patikrintų, kaip taikomi EEE teisės aktai. Ši Institucijos kontrolė turėtų būti vykdoma maisto ir pašarų saugos, gyvūnų sveikatos ir gerovės, augalų apsaugos produktų, ekologinės gamybos srityse, taip pat nacionalinių kontrolės sistemų ir jas taikančių kompetentingų institucijų veikimo srityse;
      remiantis EEE susitarimo I priedo ir II priedo XII skyriaus įvadinės dalies sektorinėmis adaptacijomis, teisės aktai dėl veterinarijos klausimų, pašarų ir maisto produktų netaikomi Lichtenšteinui tol, kol jam taikomas Susitarimas tarp Europos bendrijos ir Šveicarijos Konfederacijos dėl prekybos žemės ūkio produktais;
      remiantis Reglamento (ES) 2017/625 118 straipsnio 1 dalimi, Institucija turi nustatyti kontrolės programą, pagal kurią jos ekspertai Islandijoje ir Norvegijoje turi vykdyti kontrolę, kad patikrintų, kaip pirmiau minėtose srityse taikomi EEE teisės aktai;
      ši kontrolės programa parengta tam tikroms prioritetinėms sritims. Nustatant prioritetus remtasi įvairiais kriterijais, inter alia, nustatyta rizika ir naujais klausimais (pavyzdžiui, gyvūnų ligų, maisto arba pašarų krizių), sektoriaus svarba EEE narėmis esančiose ELPA valstybėse, ankstesniais EEE narėmis esančių ELPA valstybių veiklos rezultatais atitinkamoje srityje ir informacija iš atitinkamų šaltinių, įskaitant Europos Komisijos kontrolės programoje (3) nustatytus prioritetus,
      PRIĖMĖ ŠĮ SPRENDIMĄ:
      
                  1.
               
               
                  Šio sprendimo priede nustatoma 2021 m. kontrolės, kurią turi vykdyti Islandijos ir Norvegijos valdžios institucijų ekspertai, kaip numatyta Reglamento (ES) 2017/625 116 straipsnio 1 dalyje, programa.
               
            
                  2.
               
               
                  Šis sprendimas skirtas Islandijai ir Norvegijai.
               
            
         Priimta Briuselyje 2020 m. gruodžio 11 d.
         
            ELPA priežiūros institucijos vardu, veikdami pagal Deleguotąjį sprendimą Nr. 130/20/COL
         
         
            Högni KRISTJÁNSSON
            
               Atsakingasis kolegijos narys
            
         
         
            Carsten ZATSCHLER
            
               Už teisinius ir vykdomuosius reikalus atsakingas
            
            
               direktorius, kontrasignuojantis sprendimą
            
         
      
      
         (1)  OL L 95, 2017 4 7, p. 1.
      
         (2)  Maisto ir veterinarijos srities EEE teisės aktai apima maistą ir maisto saugą, pašarus ir pašarų saugą, gyvūnų sveikatos ir gerovės reikalavimus, šalutinius gyvūninius produktus ir jų gaminius, augalų apsaugos produktų pateikimo rinkai ir naudojimo bei tausiojo pesticidų naudojimo reikalavimus, ekologinę gamybą ir ekologiškų produktų ženklinimą.
      
         (3)  2020 m. spalio 23 d.Komisijos įgyvendinimo sprendimas (ES) 2020/1550, kuriuo nustatoma daugiametė 2021–2025 m. kontrolės, kurią turi vykdyti Komisijos ekspertai valstybėse narėse ir kuri skirta tikrinti, kaip taikomi Sąjungos žemės ūkio maisto produktų grandinės teisės aktai, programa (OL L 354, 2020 10 26, p. 9).
   
   
      
         PRIEDAS
         Šiame priede nustatoma 2021 m. kontrolės, kurią Institucijos ekspertai turi vykdyti Islandijoje ir Norvegijoje tose srityse, kurioms taikomas Reglamentas (ES) 2017/625, programa.
         Institucija nustatė tam tikras prioritetines sritis maisto ir pašarų saugos, gyvūnų sveikatos ir gerovės, augalų apsaugos produktų ir nacionalinių kontrolės sistemų bei kompetentingų institucijų veikimo srityse.
         Institucijos ekspertai atlieka kontrolę, įskaitant patikras vietoje, auditą ir dokumentų analizę pagal Reglamento (ES) 2017/625 116 straipsnį.
         Institucija vykdo kontrolę, kad būtų užtikrinta aukšto lygio aprėptis tose srityse, kurias Institucija nurodė kaip prioritetines, ir kuriose reikia tikrinti oficialios kontrolės sistemų ir vykdymo užtikrinimo priemonių įgyvendinimo lygį ir veiksmingumą.
         2021 m. kontrolės, kurią atliekant tikrinama, kaip Islandijoje ir Norvegijoje srityse, kurioms taikomas Reglamentas (ES) 2017/625, taikomos taisyklės, programa pateikta toliau:
         
                     Prioritetinė sritis
                  
                  
                     Konkretūs tikslai
                  
               
                     
                        Per maistą plintančios zoonozės
                     
                  
                  
                     Dokumentų analizė, siekiant įvertinti per maistą plintančių zoonozių kontrolę, ypatingą dėmesį skiriant nacionalinių salmonelių kontrolės programų įgyvendinimo lygiui ir veiksmingumui.
                  
               
                     
                        Veterinarinių vaistų, pesticidų ir teršalų liekanos gyvūnuose ir gyvūniniuose maisto produktuose
                     
                  
                  
                     Auditas, siekiant patikrinti, kaip laikomasi taikytinų EEE teisės aktų, kuriais reglamentuojamos veterinarinių vaistų, pesticidų ir teršalų liekanos gyvūnuose ir gyvūniniuose maisto produktuose, ir kaip įgyvendinama jų oficiali kontrolė.
                     Dokumentų analizė, siekiant patikrinti, ar Islandijos ir Norvegijos pateikti liekanų stebėsenos planai atitinka atitinkamuose EEE teisės aktuose nustatytus reikalavimus.
                  
               
                     
                        Informacijos apie maistą teikimas vartotojams ir teiginiai apie maisto produktų maistingumą ir sveikatingumą
                     
                  
                  
                     Dokumentų analizė, skirta įvertinti nacionalinių kontrolės sistemų ir jas taikančių kompetentingų institucijų veikimą, kiek jis susijęs su informacijos apie maistą teikimu vartotojams ir teiginiais apie maisto produktų maistingumą ir sveikatingumą.
                  
               
                     
                        Žudomų gyvūnų gerovė. Produkcijai skirti gyvūnai
                     
                  
                  
                     Auditas, siekiant patikrinti, kaip laikomasi taikytinų EEE teisės aktų, kuriais reglamentuojama atrajotojų, kiaulių ir naminių paukščių gerovė skerdyklose, ir kaip įgyvendinama jų oficiali kontrolė.
                  
               
                     
                        Augalų apsaugos produktai, pesticidų liekanos ir taususis pesticidų naudojimas
                     
                  
                  
                     Dokumentų analizė ir auditas, siekiant patikrinti, kaip laikomasi taikytinų EEE teisės aktų, kuriais reglamentuojami augalų apsaugos produktų registravimas, prekyba jais bei jų naudojimas, pesticidų liekanos ir taususis pesticidų naudojimas, ir kaip įgyvendinama jų oficiali kontrolė.
                  
               
                     
                        Tolesni veiksmai atsižvelgiant į audito rekomendacijas
                     
                     
                        
                           (sektoriniai ir bendri)
                        
                     
                  
                  
                     Patikrinti, be kita ko, atliekant auditą ir patikras vietoje, ar Islandija ir Norvegija imasi tinkamų tolesnių priemonių Institucijos kontrolės metu nustatytiems konkretiems ar sisteminiams trūkumams pašalinti.
                  
               
                     
                        Pasienio kontrolės postų atitiktis
                     
                  
                  
                     Prieš paskiriant Islandijos arba Norvegijos siūlomus paskirti pasienio kontrolės postus, patikrinti, ar jie atitinka taikytinuose EEE teisės aktuose nustatytus pasienio kontrolės postams, įskaitant tikrinimo centrus, taikomus būtiniausius reikalavimus.